Sewesrugby: Blitsbokke smoor Fidji(Foto: Springbok Sevens/Twitter) Die Blitsbokke storm steeds volspoed voort in die Kaapstad-sewestoernooi. Dit het hulle Saterdagoggend in hul tweede kragmeting in Wêreldrugby se reeks teen Fidji onderstreep. Geen rugbyspan, al is hy ook hoe balvaardig, gaan aan die wenkant bly as sy dissipline hom in die steek laat, veral nie as hy boonop teen die Blitsbokke speel nie. Dit het Fidji opnuut besef toe hy vyf strafskoppe teen die Blitsbokke afgestaan het en met 17 – 7 die loef afgesteek is. Aan die ander kant was die Blitsbokke baie gedissiplineerd. Hulle is nie een keer gestraf nie en kon sodoende die Fidjiane onder groot druk plaas. Dit is hoe jy Fidji klop: smoor hulle, beperk hul ruimte, maak seker van jou duikslae en maak seker dat jy nie oortree nie. Met balspelers soos Muller du Plessis en Shilton van Wyk agter aan die voorpunt en Ryan Oosthuizen, JC Pretorius en Impi Visser wat voor die grondslag gelê het, was die Fidjiane met die rug teen die muur. Die Blitsbokke, nadat hulle Vrydagaand hul eerste kragmeting teen Kanada ook met 17 – 7 gewen het, se plek in die kwarteindronde is so te sê bespreek, hoewel hulle nog hul bepalings in die groepronde teen Frankryk (17:00) moet afrond. Punte: Suid-Afrika 17 (12): Drieë: Shilton van Wyk, Muller du Plessis, JC Pretorius. Doelskop: Ricardo Duarttee. Fidji 7 (7): Drie: Joseva Talacolo. Doelskop: Waisea Nacuqu. Saterdag se ander uitslae: Groep A: Frankryk 19, Kanada 12. Groep B: Samoa 45, Japan 0; Uruguay 22, Ierland 19. Groep C: Argentinië 26, Spanje 0; Nieu-Seeland 31, Kenia 5. Groep D: Australië 31, Uganda 0; VSA 36, Brittanje 5. Remaining focussed on the job ahead. ???? Catch the Blitzboks face off against France in their final Pool A match at 17:00. #BlitzIgnite #FeelTheVibes #CapeTown7s pic.twitter.com/VtdFA7WG0c — Springbok Sevens (@Blitzboks) December 10, 2022